رافاييل نادال

رافاييل نادال پاريرا (Rafael Nadal Parera  نطق كاتالانى:  ) (من مواليد 3 يونيه 1986) لاعب تنس اسبانى محترف.  كسب اتنين و عشرين بطوله من البطولات الاربعه الكبيره فى التنس. رافاييل نادال كسب بطولة الفردى للرجاله فى بطولة ويمبلدون مرتين سنة 2008 و سنة 2010 و بطولة امريكا المفتوحه للتنس اربع مرات سنة 2010 و سنة 2013 و سنة 2017 و سنة 2019 و بطولة استراليا مرتين سنة 2009 و سنة 2022 و بطولة فرنسا اربعتاشر مره 2005 و 2006 و 2007 و 2008 و 2010 و 2011 و 2012 و 2013 و 2014 و 2017 و 2018 و 2019 و 2020  و 2022. رافاييل نادال كمان كسب الميدالية الذهب فى فردى التنس فى الالعاب الأولمبية 2008  و  كسب الميدالية الذهب فى زوجى التنس مع مارك لوبيث فى الالعاب الأولمبية 2016. بسبب شطارته على ملاعب الطفله بيتقال عليه "ملك الطفله" ، و خلت كتير من الخبرا يعتبروه أعظم لاعب على ملاعب الطفله فى تاريخ التنس.

رافاييل نادال كسب 36 بطوله من بطولات الماسترز 1000 و هو اللاعب السابع فى التاريخ، و أصغر واحد فى السن يكسب الاربعه جراند سلام فى عصر التنس المفتوح ، و هو تانى واحد من 3 لعيبة تنس اللى كسبو على الاقل اتنين من البطولات الاربع الكبيره على تلات انواع ارضيه مختلفه (الملاعب الجامده، والنجيله، والطفله) لأنه تانى لاعب يعمل كده بعد ماتس فيلاندر. رافاييل نادال هو الوحيد اللى كسب نفس البطوله من بطولات الماسترز 1000 تمان سنين ورا بعض و هيا بطولة مونتى كارلو ماسترز.

حياته 
رافاييل نادال اتولد فى ماناكور ، مايوركا، اسبانيا. ابوه سباستيان نادال راجل اعمال يملك شركة تأمين، و شركة ازاز و مطعم والدته اسمها انا ماريا پيريرا ست بيت و ليه أخت أصغر منه اسمها ماريا ايزابيل. رافاييل نادال اتعلم التنس على ايد عمه تونى نادال و كسب بطولة التنس الاقليمية تحت سن اتناشر سنه لما كان عنده 8 سنين . و لما كان عمره 14 سنه، طلب الاتحاد الاسبانى للتنس انه يسيب مايوركا ويروح يتعلم تنس ف بارسلونا . لكن عيلته رفضت الطلب ده علشان كانو خايفين يضر تعليمه، و كمان رأى عمه تونى انه مش محتاج يسيب مكانه و عيلته علشان يكون لعيب تنس كويس. رافاييل نادال ابتدا يكسب بطولات كتير و احترف التنس سنة 2001.
رافاييل نادال بييعتبر واحد من أحسن لعيبة التنس ف تاريخ اللعبه وبعد ما كان فى المركز رقم 2 على العالم بعد السويسرى روجيه فيدرر لمدة 160 اسبوع ورا بعض بئا فى المركز الاول على العالم من يوم 18 اغسطس 2008 ليوم 5 يوليه 2009.

تنس 
رافاييل نادال كسب اول ماتش و هو محترف لما كان عنده خمستاشر و عشر شهور فى شهر ابريل سنة 2002 نادال ساعتها كان ترتيبه 762 فى العالم ، الماتش كان قصاد اللاعب  الباراجوانى رامون ديلجادو ضمن بطولات رابطة محترفين التنس ف جزيرة مايوركا ، و ده خلاه تاسع لاعب على مستوى العالم ف العصر المفتوح يكسب ماتش من ماتشات بطولات رابطة المحترفين قبل ما يكون عنده ستاشر سنه. نادال لما كان عمره 17 سنه كسب اول ماتش ليه مع السويسرى روجر فيدرار ف بطولة مايامى ماسترز سنة 2004.

2004 
رافاييل نادال كسب بطولة الزوجى ف بطولة ماهاراشترا المفتوحه مع تومى روبريدو .  مالعبش فى بطولة فرنسا المفتوحه و بطولة ويمبلدون سنة 2004 بسبب كسر ف رجله الشمال. ف شهر اغسطس نادال  كسب لأول مره بطولة فردى ف بطولة بروكوم المفتوحة بعد ما غلب خوسيه اكاسوسو ف الفاينال بمجموعتين.

2005 
رافاييل نادال سنة 2005 كسب بطولة روما للتنس و بطولة مدريد للتنس و بطولة مونتى كارلو للتنس لأول مره,و كان أول لاعب يكسب بطولة فرنسا المفتوحه ف أول مره يلعبها من أيام السويدى ماتس ڤيلاندر لما كسبها سنة 1982. رافاييل نادال غلب ماريانو پويرتا ف فاينال فرنسا المفتوحه 6–7 6–3, 6–1, 7–5

2006 
رافاييل نادال سنة 2006 كسب بطولة مونتى كارلو و بطولة روما و بطولة فرنسا المفتوحه للمره التانيه.

2007 
رافاييل نادال سنة 2007 كسب بطولة مونتى كارلو و بطولة روما و بطولة فرنسا المفتوحه للمره التالته.

2008 
رافاييل نادال سنة 2008 كسب بطولة مونت كارلو و بطولة فرنسا المفتوحه للمره الرابعه و كسب بطولة الفردى للرجاله فى بطولة ويمبلدون لأول مره بعد ما غلب فيديرار ف الفاينال. ماتش فاينال ويمبلدون 2008 بين نادال و فيديرار بيعتبر أعظم فاينال بطولة ويمبلدون ف تاريخها، و اتوصف انه أعظم ماتش ف تاريخ التنس. رافاييل نادال كمان كسب الميدالية الدهب فى فردى التنس فى الالعاب الأولمبية 2008 .

يوم 18 اغسطس سنة 2008 رافاييل نادال وصل للمركز الاولانى على العالم

2009 

رافاييل نادال سنة 2009 غلب فيدرر ف فاينال بطولة اوستراليا المفتوحه ف ماتش من خمس مجموعات علشان يكون اول اسبانى يكسب بطولة استراليا. و كسب بطولة مونت كارلو لخامس مره. لكن بسبب الاصابه رافاييل نادال خسر المركز الاولانى على العالم يوم 5 يوليه 2009
.

2010 
رافاييل نادال سنة 2010 كسب بطولة مونت كارلو لسادس مره و كسب بطولة فرنسا المفتوحة لخامس مره و بطولة ويمبلدون لتانى مره و كسب بطولة أميركا المفتوحة لأول مرة فى تاريخه علشان يكون سابع لاعب يكسب كل الاربع بطولات الكبيره.

2011 
رافاييل نادال سنة 2011 كسب بطولة مونت كارلو لسابع مره و كسب بطولة فرنسا المفتوحة لسادس مره

2012 
رافاييل نادال سنة 2012 كسب بطولة مونتى كارلو لتامن مره و كسب بطولة فرنسا المفتوحة لسابع مره

2013 
رافاييل نادال سنة 2013 انسحب من بطولة استراليا المفتوحة بسبب فيروس ف المعده. بس كسب عشر بطوات بعد كده. كسب بطولة مدريد لتالت مره كسب بطولة روما ف التنس  لسابع مره و بطولة انديان ويلز و كمان كسب بطولة فرنسا المفتوحة لتامن مره و بعدين كسب بطولة كانادا المفتوحه ف التنس بعد ما غلب ميلوش راونيتش ف الفاينال و كسب بطولة سينسيناتى المفتوحه ف التنس و كسب بطولة امريكا المفتوحه لتانى مره ف سبتمبر.

2014 
رافاييل نادال سنة 2014 كسب بطولة قطر ف يناير و بطولة ريو ف فبراير. ف مايو رافاييل نادال كسب بطولة مدريد بعد كى نيشيكورى ما انسحب من الماتش ف المجموعه التالته بسبب الاصابه . و كسب بطولة فرنسا المفتوحة لتاسع مره ف شهر يونيه. رافاييل نادال خسر المركز الاولانى على العالم يوم 7 يوليه 2014 بعد ما خسر ف دور ال16 ف بطولة ويمبلدون.

2015 
رافاييل نادال سنة 2015 خسر ف بطولة فرنسا المفتوحه ف دور التمانيه بس كسب تلات بطولات ، بطوله من سلسلة 500 و بطولتين من سلسلة 250

2016 
رافاييل نادال سنة 2016 كسب بطولة مونت كارلو و بطولة بارسلونا لتاسع مره و كسب الميدالية الدهب فى زوجى التنس مع مارك لوبيث فى الالعاب الأولمبية

2017 
رافاييل نادال سنة 2017 كسب بطولة مونتى كارلو و بطولة بارسلونا  و بطولة فرنسا عاشر مره و بطولة مدريد خامس مره.  و كسب بطولة امريكا المفتوحه لتالت مره ف سبتمبر

2018 
رافاييل نادال سنة 2018 كسب بطولة مونتى كارلو و بطولة بارسلونا  و بطولة فرنسا للمره الحداشر  و  كسب بطولة روما ف التنس  لتامن مره, و كسب بطولة كانادا لرابع مره

2019 
رافاييل نادال سنة 2019 كسب بطولة روما ف التنس لتاسع مره و كسب بطولة فرنسا  للمره الاتناشر  و كسب بطولة كانادا لخامس مره  و كسب بطولة امريكا المفتوحه لرابع مره ف شهر سبتمبر

2020 
رافاييل نادال سنة 2020 كسب  بطولة اكابولكو ف شهر فبراير. ف شهر اكتوبر كسب  بطولة فرنسا  للمره التلاتاشر بعد اما غلب دييجو شوارتزمان فى السيميفاينال و ديوكوفيتش فى الفاينال.

2021 
رافاييل نادال سنة 2021 كسب بطولة بارسلونا المفتوحه للمره الاتناشر فى ابريل. و كسب بطولة روما للمره العاشره.

2022 

رافاييل نادال سنة 2022 كسب بطولة اوستراليا المفتوحه تانى مره بعد ما غلب دانييل ميدڤيديڤ ف ماتش من خمس مجموعات. نادال كسب بطولة اكابولكو ف شهر فبراير. ف شهر يونيه رافاييل نادال كسب بطولة فرنسا المفتوحه للمره الاربعتاشر و ده خللاه اكبر واحد ف السن كسب بطولة فرنسا المفتوحه ف عصر التنس المفتوح على مستوى الرجاله ف منافسة الفردى سنة 2022 لما كان عنده 36 سنه و يومين.

المنافسات 

روجر فيديرار كان اول واحد يظهر من الاربعه الكبار ف التنس لما كسب اول بطوله ليه سنة 2001 ف ميلانو و كسب جراند سلام اول مره ف ويمبلدون سنة 2003 و بعديه نادال اللى كسب جراند سلام اول مره ف فرنسا سنة 2005. ديوكوفيتش كسب جراند سلام اول مره سنة 2008 بعد ما غلب روجر فيديرار ف سيميفاينال بطولة اوستراليا و كسب البطوله بعد ما غلب جو ويلفريد تسونجا ف الفاينال . اندى موررى كسب جراند سلام اول مره سنة 2012 بعد ما غلب ديوكوفيتش ف فاينال بطولة امريكا.

نادال و روجر فيديرار 

رافاييل نادال و روجر فيديرار لعبو 39 ماتش ضد بعض نادال كسب 24 و روجر فيديرار كسب 15 ., ماتش فاينال ويمبلدون سنة 2008 بين نادال و فيديرار بيعتبر احسن ماتش ف تاريخ التنس.

نادال و دچوكوڤيتش 

رافاييل نادال و نوڤاك دچوكوڤيتش لعبو 59 ماتش ضد بعض نادال كسب 29 و دچوكوڤيتش كسب 30  اول ماتش بينهم كان سنة 2006 و كسبه نادال.

نادال و موررى 
رافاييل نادال و اندى موررى لعبو 24 ماتش ضد بعض نادال كسب 17 و موررى كسب 7 . و كان مفروض يلعبو ماتش ف بطولة مايامى سنة 2012 لكن نادال انسحب بسبب اصابه .

انجازات 

رافاييل نادال واحد من ست رجاله بس اللى كسبو بطولات من الاربع البطولات الكبار على تلات انواع ارضيه مختلفه (الملاعب الصلبة، والعشب، والطفله) الخمسه التانيين هما جيمى كونورز ، اندريه اجاسى ، ماتس ڤيلاندر ، و السويسرى روجر فيديرار و الصربى نوڤاك دچوكوڤيتش . ماتس ڤيلاندر هو اول واحد من تلات لعيبة تنس اللى كسبو على الاقل اتنين من البطولات الاربع الكبرى على تلات انواع ارضيه مختلفه (الملاعب الصلبة، والعشب، والطفله)، و تانى لاعب يعمل كده بعده هو رافاييل نادال. بعدهم  نوڤاك دچوكوڤيتش.

رافاييل نادال واحد من خمس لعيبة تنس فى عصر التنس المفتوح كسبو بطولات الجراند سلام الاربعه الكبيره و واحد من اربعه (مع روجر فيديرار و اندريه اجاسى و نوڤاك دچوكوڤيتش) كسبوهم على الملاعب الرملية و العشب و الملاعب الصلبة.

لما كسب فرنسا المفتوحة 2014 ، نادال كان الوحيد اللى كسب ع الأئل بطولة جراند سلام فردى رجاله واحده كل سنه لمدة عشر سنين ورا بعض و فيه لعيبه اللى كسبو بطولة جراند سلام فردى رجاله واحده كل سنه تمان سنين ورا بعض هما بيورن بورج ، بيت سامبراس ، و السويسرى روجر فيدرار . رافاييل نادال هو اول لاعب اسپانى يكسب بطولة اوستراليا المفتوحة و تانى لاعب اسپانى يكسب بطولة ويمبلدون و بطولة امريكا.

ترتيب 
رافاييل نادال وصل ترتيبه  المركز رقم 1 على العالم تمان مرات . منهم المده من اكتوبر 2013 ليوم 7 يوليه 2014 و المده من يوم 18 اغسطس 2008 ليوم 5 يوليه 2009  و من يوم 7 يونيه سنة 2010 ليوم 1 يوليه 2011.

بطولات

فردى 
رافاييل نادال كسب 91 بطوله فردى منهم 21 جراند سلام و 36 بطوله ماسترز 1000 و 23 بطوله من بطولات سلسلة 500 و 10 بطولات من بطولات سلسلة 250  و الميدالية الذهب فى فردى التنس فى الالعاب الأولمبية 2008.

زوجى 
رافاييل نادال كسب 11 بطوله زوجى منهم 3 بطولات ماسترز 1000  و  بطوله واحده من بطولات سلسلة 500 و 6 بطولات من بطولات سلسلة 250 و الميدالية الذهب فى زوجى التنس فى الالعاب الأولمبية 2016.

كاس ديڤيس 
رافاييل نادال كان واحد من لعيبة فريق اسبانيا فى كاس ديڤيس لما كسب كاس العالم فى التنس 5 مرات سنة 2004 و سنة 2008 و سنة 2009 و سنة 2011 و سنة 2019.

كاس ليڤر 
رافاييل نادال كان واحد من لعيبة فريئ اوروبا و كسب كاس ليڤر مرتين.

نهائيات بطولات جراند سلام

فردى: 30 (22 مره البطل, 8 مرات مركز تانى)

العاب اوليمبيه 
رافاييل نادال كسب الميدالية الذهب فى فردى التنس فى الالعاب الأولمبية 2008 و كسب الميدالية الذهب فى زوجى الرجاله مع مارك لوبيث فى الالعاب الأولمبية 2016

مؤسسة رافا نادال 
نادال شارك ف تايلاند ف مشروع "مليون شجرة للملك" ، و غرس شجرة تكريم لجلالة الملك بوميبول أدولياديج فى زيارةلهوا هين فى زيارته عشان يلعب ف بطولة تايلاندا المفتوحه سنة 2010 ، و قال "بالنسبة لى ده شرف كبير أنى أكون جزء من المشروع ده و عايز أهنى الشعب التايلاندى و أهنى الملك و أتمنا كل الماتق للفكره . دى فكره لطيفه جدا".

مؤسسة رافا نادال ابتدت ف نوفمبر 2007، و كان العرض الرسمى ف شهر فبراير سنة 2008، ف نادى ماناكور للتنس ف مايوركا، اسبانيا. و بتركز المؤسسة على الشغل الاجتماعى ومساعدات التنميه و بالخصوص ف مجال الطفوله و الشباب. مامة نادال، آنا ماريا باريرا، هيا رئس مؤسسة رافا نادال الخيريه و باباه سيباستيان هو نايب الرئيس.

مركز رياضه 
رافاييل نادال بيملك و بيتدرب فى مركز رافا نادال الرياضى () فى ماناكور. المركز فيه اكاديمية تنس رافا نادال اللى فيها المدرسة الامريكانيه الدولية ف مايوركا.  المركز فيه كمان سكن رياضى و متحف رافائيل نادال و عيادة صحية و مركز للياقة البدنية مع منتجع صحى و كافيه.  المركز فيه 26 ملعب تنس من بين مناطقه الرياضية.

كويكب 
128036 رافاييلنادال هو كويكب اتسما على اسم رافاييل نادال.

شوف كمان 
 الاربعه الكبار ف التنس
 التلاته الكبار ف التنس

لينكات برانيه

مصادر

ملاحظات 

 
مواليد 1986
لعيبة تنس اسبان
ابطال اوستراليا المفتوحه
ابطال فرنسا ف فردى الرجاله تنس
ابطال ويمبلدون ف فردى الرجاله تنس
ابطال امريكا المفتوحه
ابطال اوستراليا ف التنس
لاادريين
ابطال فرنسا المفتوحه
لعيبة تنس اسبان رجاله
ابطال ويمبلدون
ابطال تنس جراند سلام فردى رجاله
فايزين جوايز لوريوس الرياضيه العالميه